**1. บทนำ**

การปฏิรูปการศึกษาในศตวรรษที่ 21 มีเป้าหมายให้คนไทยได้เรียนรู้ตลอดชีวิตอย่างมีคุณภาพ ซึ่งตามพระราชบัญญัติการศึกษาแห่งชาติ พุทธศักราช 2542 และที่แก้ไขเพิ่มเติม (ฉบับที่ 2) พุทธศักราช 2545 กําหนดว่า การจัดการศึกษาต้องถือว่าผู้เรียนสําคัญที่สุด ผู้เรียนทุกคนมีความสามารถเรียนรู้และพัฒนาตนเองได้ การจัดการศึกษาต้องส่งเสริมให้ผู้เรียนสามารถพัฒนาตนเองได้อย่างเต็มศักยภาพ อีกทั้งการจัดการเรียนรู้จะต้องสอดคล้องกับความถนัดและความสนใจของผู้เรียน โดยคํานึงถึงความแตกต่างระหว่างบุคคล ตลอดจนการสร้างความร่วมมือระหว่างบิดามารดา ผู้ปกครองและบุคคลในชุมชนทุกฝ่ายร่วมกันพัฒนาผู้เรียน เพื่อจัดบรรยากาศที่เอื้อต่อการเรียนรู้ทั้งด้านกายภาพและด้านจิตใจ มีทักษะในการดําเนินชีวิตอย่างเหมาะสมมีจิตสํานึกในการรับผิดชอบต่อตนเอง ครอบครัว สังคมและประเทศชาติ (สํานักวิชาการและมาตรฐานการศึกษา 2554: 9)

ที่ผ่านมาโรงเรียนยังไม่มีระบบดูแลช่วยเหลือนักเรียนอย่างชัดเจน เป็นเพียงการดูแลไปตามความเอาใจใส่ของครูแต่ละคน ทําหน้าที่สอนแล้วสอบก็เป็นอันหมดภาระหน้าที่ ต่างคนต่างไป ปล่อยให้เป็นหน้าที่ของครูแนะแนว ครูฝ่ายปกครอง หรือครูที่มีหน้าที่จิตอาสาทําหน้าที่ดูแลนักเรียน ในส่วนของงานแนะแนวในโรงเรียนแม้จะเป็นกระบวนการที่สร้างสรรค์ ใช้หลักจิตวิทยา ในการแก้ปัญหาดูแล ช่วยเหลือและพยายามปรับเปลี่ยนพฤติกรรมนักเรียนด้วยวิธีการจัดการ เชิงบวก แต่งานแนะแนวในโรงเรียนก็มีข้อจํากัดหลายประการ ซึ่งเป็นไปได้ยากที่การดูแลช่วยเหลือนักเรียนจะอยู่ในความรับผิดชอบของครูแนะแนว (สํานักงานคณะกรรมการการศึกษาขั้นพื้นฐาน 2559: 7-6)

ระบบการดูแลช่วยเหลือนักเรียนเป็นกระบวนการหนึ่งในการบริหารจัดการศึกษาของสถานศึกษา ที่จะดําเนินงานดูแลช่วยเหลือนักเรียนที่มีขั้นตอน วิธีการ และเครื่องมือการทํางาน ที่ชัดเจน มีครูประจําชั้นหรือครูที่ปรึกษาเป็นบุคลากรหลักในการดําเนินงานดังกล่าว โดยการมีส่วนร่วมของบุคลากรทุกฝ่ายที่เกี่ยวข้อง ทั้งภายในและภายนอกสถานศึกษา(สํานักงานคณะกรรมการการศึกษาขั้นพื้นฐาน 2559: 1) สอดคล้องกับ (พัชรียา ทองบัณฑิต 2558: 25) ที่กล่าวว่าระบบการดูแลช่วยเหลือนักเรียนเป็นระบบที่มีประสิทธิภาพในการปกครองดูแลช่วยเหลือนักเรียนให้พัฒนาตนเองไปในทางที่ถูกต้องสามารถใช้ชีวิตในการเรียนการทํางานอยู่ร่วมกับผู้อื่นได้อย่างมีความสุข

ในระบบการศึกษาต่างยอมรับว่าผู้บริหารสถานศึกษาเป็นหัวใจสําคัญของการบริหารจัดการทั้งปวงในสถานศึกษา ผู้บริหารสถานศึกษาจึงควรเป็นผู้ที่มีภาวะผู้นําที่ดีมีการแสดงออก ซึ่งพฤติกรรมที่ดี มีคุณลักษณะทางวิชาชีพ มีความเป็นผู้นําที่เข้มแข็ง มีบุคลิกภาพที่ดี มีปฏิภาณ ไหวพริบที่ดี มีการตัดสินใจและแก้ปัญหาได้ดี มีมนุษยสัมพันธ์ที่ดี มีความรับผิดชอบสูง มีใจเปิดกว้าง พร้อมที่จะรับฟังความคิดเห็นผู้อื่น สามารถชักนําหรือสร้างแรงจูงใจให้ผู้ใต้บังคับบัญชาเกิดการเปลี่ยนแปลงด้านการปฏิบัติงาน ทางการศึกษาให้เป็นไปตามเป้าหมาย เป็นผู้มีวิสัยทัศน์ มีเป้าหมายทางการศึกษา มีการวางแผนการทํางาน มีความคิดริเริ่มสร้างสรรค์ บริหารงานโดยมุ่งเน้นประโยชน์สูงสุดต่อการพัฒนาการเรียนรู้ของผู้เรียน และรู้จักแสวงหาความรู้ให้ทันต่อการเปลี่ยนแปลงของสังคม เพื่อนําการศึกษาให้ก้าวหน้าเป็นที่ยอมรับของสังคมต่อไป (ประภาพร เจริญศิริ 2556: 2) จากผลการดําเนินงานระบบดูแลช่วยเหลือนักเรียนที่ผ่านมา พบว่า ยังมีอุปสรรคและปัญหาหลายอย่าง เช่น ผู้บริหารขาดทักษะการบริหารจัดการ ขาดการจัดระบบการทำงานที่ดี ขาดการสร้างแรงจูงใจให้กับครูและบุคลากรในการปฏิบัติหน้าที่ ซึ่งส่งผลทำให้นักเรียนขาดระเบียบวินัย นักเรียนมีคุณธรรม จริยธรรม ในระดับที่ต่ำ และที่สําคัญคือการแพร่ระบาดของยาเสพติดที่เป็นปัญหาสําคัญของประเทศ แสดงให้เห็นว่าการดําเนินงานระบบดูแลช่วยเหลือนักเรียนยังไม่มีประสิทธิภาพ (สํานักงานเขตพื้นที่การศึกษาประถมศึกษาศรีสะเกษ เขต 4 2564: 55-59)

จากความเป็นมาและปัญหาดังกล่าวข้างต้น ผู้วิจัยเห็นว่าหากมีการศึกษาความสัมพันธ์ระหว่างพฤติกรรมผู้นำกับระบบดูแลช่วยเหลือนักเรียนในสถานศึกษาสังกัดสำนักงานเขตพื้นที่การศึกษาศรีสะเกษ เขต 4 ในครั้งนี้ จะสามารถใช้เป็นข้อมูลและใช้เป็นแนวทางในการวางแผนพัฒนาการดำเนินงานระบบการดูแลช่วยเหลือนักเรียนในสถานศึกษาสังกัดสำนักงานเขตพื้นที่การศึกษาศรีสะเกษ เขต 4 อันจะส่งผลต่อการพัฒนาคุณภาพของผู้เรียนให้เป็นคนดี คนเก่ง มีคุณธรรม จริยธรรม และสามารถดำรงชีวิตอยู่ในสังคมได้อย่างมีความสุขต่อไป

**2. วัตถุประสงค์ของการวิจัย**

2.1 เพื่อศึกษาระดับพฤติกรรมผู้นำของผู้บริหารสถานศึกษาในสถานศึกษาสังกัดสำนักงานเขตพื้นที่การศึกษาประถมศึกษาศรีสะเกษ เขต 4

2.2 เพื่อศึกษาระดับสภาพการดำเนินงานระบบดูแลช่วยเหลือนักเรียนในสถานศึกษาสังกัดสำนักงานเขตพื้นที่การศึกษาประถมศึกษาศรีสะเกษ เขต 4

2.3 เพื่อศึกษาความสัมพันธ์ระหว่างพฤติกรรมผู้นำกับการดำเนินงานระบบดูแลช่วยเหลือนักเรียนในสถานศึกษาสังกัดสำนักงานเขตพื้นที่การศึกษาประถมศึกษาศรีสะเกษ เขต 4

**3. แนวคิด ทฤษฎี และงานวิจัยที่เกี่ยวข้อง**

3.1 แนวคิดทฤษฎีเกี่ยวกับการบริหารสถานศึกษา

3.1.1 ความหมายของการบริหารสถานศึกษา

3.1.2 ความสําคัญของการบริหารสถานศึกษา

3.1.3 ขอบข่ายของการบริหารสถานศึกษา

3.1.4 กระบวนการบริหารสถานศึกษา

3.1.5 คุณลักษณะของผู้บริหารสถานศึกษา

3.2 แนวคิดทฤษฎีที่เกี่ยวข้องกับพฤติกรรมผู้นำ

3.2.1 ความหมายของผู้นำ

3.2.2 ความหมายของพฤติกรรมผู้นำ

3.2.3 ความสำคัญของผู้นำ

3.2.4 คุณลักษณะของผู้นำ

3.2.5 แนวคิดและทฤษฎีเกี่ยวกับพฤติกรรมผู้นํา

3.3 แนวคิด ทฤษฎีที่เกี่ยวข้องกับระบบดูแลช่วยเหลือนักเรียน

3.3.1 ความหมายของระบบดูแลช่วยเหลือนักเรียน

3.3.2 แนวคิดเกี่ยวกับระบบดูแลช่วยเหลือนักเรียน

3.3.3 วัตถุประสงค์ของระบบดูแลช่วยเหลือนักเรียน

3.3.4 ประโยชน์ของระบบดูแลช่วยเหลือนักเรียน

3.3.5 การดําเนินงานระบบดูแลช่วยเหลือนักเรียนในสถานศึกษา

3.4 บริบทของสำนักงานเขตพื้นที่การศึกษาประถมศึกษาศรีสะเกษ เขต 4

3.4.1 สภาพการจัดการศึกษา

3.4.2 นโยบายสำนักงานเขตพื้นที่การศึกษาประถมศึกษาศรีสะเกษเขต 4

3.4.3 อำนาจหน้าที่

3.4.4 สภาพทั่วไปและข้อมูลพื้นฐาน

3.4.5 สถานที่ตั้ง

3.5 งานวิจัยที่เกี่ยวข้อง

3.5.1 งานวิจัยภายในประเทศ

3.5.2 งานวิจัยต่างประเทศ

**4. กรอบแนวคิดการวิจัย**

ในการวิจัยในครั้งนี้ ผู้วิจัยมุ่งศึกษาเรื่อง การศึกษาความสัมพันธ์ระหว่างพฤติกรรมผู้นำกับการดำเนินงานระบบดูแลช่วยเหลือนักเรียนในสถานศึกษาสังกัดสำนักงานเขตพื้นที่การศึกษาศรีสะเกษ เขต 4 จากการศึกษาค้นคว้าเอกสารและงานวิจัยที่เกี่ยวข้อง ซึ่งผู้วิจัยอาศัยหลักการตามแนวคิดทฤษฎีพฤติกรรมผู้นําของ Griffiths (1956: 243-253) มาเป็นกรอบในการศึกษาพฤติกรรมผู้นํา มี 5 ด้าน ได้แก่ 1) การมีความคิดริเริ่ม 2) การให้การยอมรับนับถือ 3) การให้ความช่วยเหลือ 4) การโน้มน้าวจิตใจ 5) การประสานงาน ส่วนการดำเนินงานระบบดูแลช่วยเหลือนักเรียน ผู้วิจัยใช้ขอบข่ายการดำเนินงานระบบดูแลช่วยเหลือนักเรียนของสํานักงานคณะกรรมการการศึกษาขั้นพื้นฐาน (สํานักงานคณะกรรมการการศึกษาขั้นพื้นฐาน 2559: 14) ได้กําหนดองค์ประกอบสําคัญในกระบวนการดําเนินงานระบบดูแลช่วยเหลือนักเรียนไว้ 5 ด้าน คือ 1) ด้านการรู้จักนักเรียนเป็นรายบุคคล 2) ด้านการคัดกรองนักเรียน 3) ด้านการป้องกันและแก้ไขปัญหา 4) ด้านการส่งเสริมพัฒนานักเรียน 5) ด้านการส่งต่อนักเรียน

**5. วิธีดำเนินการวิจัย**

**5.1 ประชากรและกลุ่มตัวอย่าง**

**5.1.1 ประชากร**

ประชากรที่ใช้ในการวิจัยครั้งนี้ ได้แก่ ผู้บริหารสถานศึกษาและครู สังกัดสำนักงานเขตพื้นที่การศึกษาประถมศึกษาศรีสะเกษ เขต 4 ในปีการศึกษา 2564 จากจำนวนสถานศึกษา 209 โรง ประกอบด้วยผู้บริหารสถานศึกษา จำนวน 231 คน และครู จำนวน 2,034 คน รวมประชากรที่ใช้ในการวิจัย 2,265 คน

**5.1.2 กลุ่มตัวอย่าง**

กลุ่มตัวอย่างที่ใช้ในการวิจัยครั้งนี้ ได้แก่ ผู้บริหารสถานศึกษา และครู ในสังกัดสำนักงานเขตพื้นที่การศึกษาประถมศึกษาศรีสะเกษ เขต 4 ในปีการศึกษา 2564 จำนวน 331 คน โดยการเปิดตารางกำหนดขนาดของกลุ่มตัวอย่างของเครซี่และมอร์แกน (Krejcie & Morgan) (บุญชม ศรีสะอาด, 2554: 43) ประกอบด้วย ผู้บริหารสถานศึกษา จำนวน 34 คน และ ครู 297 คน โดยการสุ่มตัวอย่างแบบแบ่งชั้นภูมิ (Stratified random sampling) และเทียบสัดส่วนจำแนกตามขนาดของสถานศึกษา หลังจากนั้นสุ่มเลือกตัวอย่างผู้ตอบแบบสอบถามแต่ละตำแหน่ง ด้วยวิธีการสุ่มอย่างง่าย (Simple Random Sampling)

**5.2 ระเบียบวิธีวิจัย**

การวิจัยเรื่อง การศึกษาความสัมพันธ์ระหว่างพฤติกรรมผู้นำกับการดำเนินงานระบบดูแลช่วยเหลือนักเรียนในสถานศึกษาสังกัดสำนักงานเขตพื้นที่การศึกษาประถมศึกษาศรีสะเกษ เขต 4 ผู้วิจัยได้นำเสนอหัวข้อดังต่อไปนี้

5.2.1 ประชากรและกลุ่มตัวอย่าง

5.2.2 เครื่องมือที่ใช้ในการรวบรวมข้อมูล

5.2.3 การเก็บรวบรวมข้อมูล

5.2.4 การวิเคราะห์ข้อมูล

5.2.5 สถิติที่ใช้ในการวิเคราะห์ข้อมูล

**5.3 เครื่องมือที่ใช้ในการวิจัย**

เครื่องมือที่ใช้ในการเก็บรวบรวมข้อมูลเป็นแบบสอบถามผู้บริหารสถานศึกษาและครูผู้สอนเกี่ยวกับการศึกษาความสัมพันธ์ระหว่างพฤติกรรมผู้นำกับการดำเนินงานระบบการดูแลช่วยเหลือนักเรียนในสถานศึกษาสังกัดสำนักงานเขตพื้นที่การศึกษาประถมศึกษาศรีสะเกษ เขต 4 แบ่งเป็น 3 ตอน ดังนี้

ตอนที่ 1 เป็นแบบสอบถามเกี่ยวกับข้อมูลสถานภาพของผู้ตอบแบบสอบถาม มีลักษณะเป็นแบบตรวจสอบรายการ (Checklist) ได้แก่ ตำแหน่ง เพศ วุฒิการศึกษา

ตอนที่ 2 เป็นแบบสอบถามเกี่ยวกับพฤติกรรมผู้นำของผู้บริหารสถานศึกษาในสถานศึกษาสังกัดสำนักงานเขตพื้นที่การศึกษาประถมศึกษาศรีสะเกษ เขต 4 ประกอบด้วย พฤติกรรมผู้นําของ (Griffiths, 1956: 243-253) ซึ่งมี 5 ด้าน ได้แก่ 1) การมีความคิดริเริ่ม 2) การให้การยอมรับนับถือ 3) การให้ความช่วยเหลือ 4) การโน้มน้าวจิตใจ 5) การประสานงาน โดยแบบสอบถามมีลักษณะเป็นมาตราส่วนประมาณค่า (Rating Scale) 5 ระดับ ตามมาตราส่วนประมาณค่าของลิคอร์ท (Likert) (บุญชม ศรีสะอาด, 2556: 71-73)

ตอนที่ 3 เป็นแบบสอบถามเกี่ยวกับสภาพการดำเนินงานระบบดูแลช่วยเหลือนักเรียนในสถานศึกษาสังกัดสำนักงานเขตพื้นที่การศึกษาประถมศึกษาศรีสะเกษ เขต 4 ประกอบด้วยการดำเนินงานระบบดูแลช่วยเหลือนักเรียนของสํานักงานคณะกรรมการการศึกษาขั้นพื้นฐาน (สํานักงานคณะกรรมการการศึกษาขั้นพื้นฐาน, 2559: 14) จำนวน 5 ด้าน ได้แก่ 1) ด้านการรู้จักนักเรียนเป็นรายบุคคล 2) ด้านการคัดกรองนักเรียน 3) ด้านการป้องกันและแก้ไขปัญหา 4) ด้านการส่งเสริมนักเรียน และ5) ด้านการส่งต่อนักเรียน โดยแบบสอบถามมีลักษณะเป็นมาตราส่วนประมาณค่า (Rating Scale) 5 ระดับ ตามมาตราส่วนประมาณค่าของลิคอร์ท (Likert) (บุญชม ศรีสะอาด, 2556: 71-73)

**5.4 การเก็บรวบรวมข้อมูล**

ผู้วิจัยดำเนินการเก็บรวบรวมข้อมูล ตามขั้นตอนดังต่อไปนี้

5.4.1 ผู้วิจัยขอหนังสือจากสำนักงานบัณฑิตศึกษา มหาวิทยาลัยราชภัฏศรีสะเกษถึงผู้อำนวยการสำนักงานเขตพื้นที่การศึกษาประถมศึกษาศรีสะเกษ เขต 4 เพื่อขอความอนุเคราะห์ในการเก็บรวบรวมข้อมูลตอบแบบสอบถามออนไลน์จากบุคลากรในสังกัดที่เกี่ยวข้อง

5.4.2 ผู้วิจัยดำเนินการส่งหนังสือขอความอนุเคราะห์ในการเก็บข้อมูลออนไลน์กับผู้อำนวยการสำนักงานเขตพื้นที่การศึกษาประถมศึกษาศรีสะเกษ เขต 4 เพื่อเผยแพร่ประชาสัมพันธ์ขอความอนุเคราะห์ให้กลุ่มตัวอย่างตอบแบบสอบถาม ผ่านแบบฟอร์ม Google From โดยขอความกรุณาตอบให้แล้วเสร็จภายใน 2 สัปดาห์

5.4.3 ผู้วิจัยเก็บรวบรวมแบบสอบถาม

5.4.4 ผู้วิจัยตรวจสอบความสมบูรณ์ของแบบสอบถาม ก่อนนำข้อมูลที่ได้จากการตอบแบบสอบถามไปวิเคราะห์ข้อมูลทางสถิติ

**5.5 การวิเคราะห์ข้อมูล**

ผู้วิจัยดำเนินการวิเคราะห์ข้อมูล ดังนี้

5.5.1 วิเคราะห์ข้อมูลสภาพทั่วไปของผู้ตอบแบบสอบถาม โดยใช้การแจกแจงความถี่ (Frequency) และหาค่าร้อยละ (Percentage) นำเสนอข้อมูลเป็นตารางแสดงจำนวนและร้อยละ

5.5.2 วิเคราะห์ข้อมูลเกี่ยวกับพฤติกรรมผู้นำของผู้บริหารสถานศึกษาในสถานศึกษาสังกัดสำนักงานเขตพื้นที่การศึกษาประถมศึกษาศรีสะเกษ เขต 4 โดยใช้ค่าเฉลี่ย (Mean: ) และค่าเบี่ยงเบนมาตรฐาน (Standard Deviation: S.D.) และนำไปเทียบกับเกณฑ์แปลผลดังนี้ (มาเรียม นิลพันธุ์, 2558: 196)

5.5.3 วิเคราะห์ข้อมูลเกี่ยวกับสภาพการดำเนินงานระบบการดูแลช่วยเหลือนักเรียนในสถานศึกษาสังกัดสำนักงานเขตพื้นที่การศึกษาประถมศึกษาศรีสะเกษ เขต 4 โดยใช้ค่าเฉลี่ย (Mean: ) และค่าเบี่ยงเบนมาตรฐาน (Standard Deviation: S.D.) และนำไปเทียบกับเกณฑ์แปลผลดังนี้ (มาเรียม นิลพันธุ์, 2558: 196)

5.5.4 การวิเคราะห์ความสัมพันธ์ระหว่างพฤติกรรมผู้นำกับการดำเนินงานระบบดูแลช่วยเหลือนักเรียนในสถานศึกษาสังกัดสำนักงานเขตพื้นที่การศึกษาศรีสะเกษ เขต 4 โดยคำนวณหาค่าสัมประสิทธิ์สหสัมพันธ์ แบบเพียร์สัน นำค่าสัมประสิทธิ์สหสัมพันธ์ที่มีนัยสำคัญทางสถิติมาแปลผลเป็นระดับความสัมพันธ์ โดยใช้เกณฑ์การแปลผลดังนี้ (ประสิทธิ์ สุวรรณรักษ์, 2555: 314)

**5.6 สถิติที่ใช้ในการวิเคราะห์ข้อมูล**

สถิติที่ใช้ในการวิจัย ได้แก่ ความถี่ ค่าร้อยละ ค่าเฉลี่ย ส่วนเบี่ยงเบนมาตรฐาน และค่าสัมประสิทธิ์สหสัมพันธ์แบบเพียร์สัน โดยใช้โปรแกรมสำเร็จรูปทางสถิติ

**6. ผลการวิจัย**

ผลการวิจัยเรื่อง การศึกษาความสัมพันธ์ระหว่างพฤติกรรมผู้นำกับการดำเนินงานระบบดูแลช่วยเหลือนักเรียนในสถานศึกษา สังกัดสำนักงานเขตพื้นที่การศึกษาประถมศึกษาศรีสะเกษ เขต 4 ผู้วิจัยสามารถสรุปผลการวิจัยได้ดังนี้

1. ระดับพฤติกรรมผู้นำของผู้บริหารสถานศึกษาในสถานศึกษาสังกัดสำนักงานเขตพื้นที่การศึกษาประถมศึกษาศรีสะเกษ เขต 4 ผลปรากฏดังตาราง

**ตารางที่ 1** แสดงผลเฉลี่ยและส่วนเบี่ยงเบนมาตรฐานระดับพฤติกรรมผู้นำของผู้บริหารสถานศึกษาในสถานศึกษาสังกัดสำนักงานเขตพื้นที่การศึกษาประถมศึกษาศรีสะเกษ เขต 4 โดยภาพรวมรายด้าน

|  |  |  |  |  |
| --- | --- | --- | --- | --- |
| **ข้อที่** | **พฤติกรรมผู้นำของผู้บริหารสถานศึกษา** | **ระดับพฤติกรรม** | | |
|  | **S.D.** | **แปลผล** |
| 1 | ด้านการมีความคิดริเริ่ม | 4.15 | 0.28 | มาก |
| 2 | ด้านการให้การยอมรับนับถือ | 4.12 | 0.34 | มาก |
| 3 | ด้านการให้ความช่วยเหลือ | 4.05 | 0.34 | มาก |
| 4 | ด้านการโน้มน้าวจิตใจ | 4.10 | 0.28 | มาก |
| 5 | ด้านการประสานงาน | 4.13 | 0.30 | มาก |
| **เฉลี่ย** | | **4.11** | **0.26** | **มาก** |

จากตารางที่ 4.2 พบว่า พฤติกรรมผู้นำของผู้บริหารสถานศึกษาในสถานศึกษาสังกัดสำนักงานเขตพื้นที่การศึกษาประถมศึกษาศรีสะเกษ เขต 4 โดยภาพรวมรายด้านอยู่ในระดับมาก ( = 4.11, S.D. = 0.26) เมื่อพิจารณาเป็นรายด้านพบว่าด้านที่มีค่าเฉลี่ยมากที่สุดไปหาน้อยที่สุดคือ ด้านการมีความคิดริเริ่ม ( = 4.15, S.D. = 0.28) ด้านการประสานงาน ( = 4.13, S.D. = 0.30) ด้านการให้การยอมรับนับถือ ( = 4.12, S.D. = 0.34) ด้านการโน้มน้าวจิตใจ ( = 4.10, S.D. = 0.28) และด้านการให้ความช่วยเหลือ ( = 4.05, S.D. = 0.34) ตามลำดับ

2. ระดับสภาพการดำเนินงานระบบดูแลช่วยเหลือนักเรียนในสถานศึกษาสังกัดสำนักงานเขตพื้นที่การศึกษาประถมศึกษาศรีสะเกษ เขต 4 ผลปรากฏดังตาราง

**ตารางที่ 2** แสดงผลเฉลี่ยและส่วนเบี่ยงเบนมาตรฐานระดับสภาพการดำเนินงานระบบดูแลช่วยเหลือนักเรียนในสถานศึกษาสังกัดสำนักงานเขตพื้นที่การศึกษาประถมศึกษาศรีสะเกษ เขต 4 โดยรวมรายด้าน

|  |  |  |  |  |
| --- | --- | --- | --- | --- |
| **ข้อที่** | **สภาพการดำเนินงานระบบดูแลช่วยเหลือนักเรียน** | **ระดับสภาพ** | | |
|  | **S.D.** | **แปลผล** |
| 1 | ด้านการรู้จักนักเรียนเป็นรายบุคคล | 4.19 | 0.30 | มาก |
| 2 | ด้านการคัดกรองนักเรียน | 4.04 | 0.31 | มาก |
| 3 | ด้านการป้องกันและแก้ไขปัญหา | 4.08 | 0.31 | มาก |
| 4 | ด้านการส่งเสริมพัฒนานักเรียน | 4.08 | 0.34 | มาก |
| 5 | ด้านการส่งต่อนักเรียน | 4.11 | 0.35 | มาก |
| **เฉลี่ย** | | **4.10** | **0.27** | **มาก** |

จากตารางที่ 4.8 พบว่า สภาพการดำเนินงานระบบดูแลช่วยเหลือนักเรียนในสถานศึกษาสังกัดสำนักงานเขตพื้นที่การศึกษาประถมศึกษาศรีสะเกษ เขต 4 โดยภาพรวมรายด้านอยู่ในระดับมาก ( = 4.10, S.D. = 0.27) เมื่อพิจารณาเป็นรายด้านพบว่าด้านที่มีค่าเฉลี่ยมากที่สุดไปหาน้อยที่สุดคือ ด้านการรู้จักนักเรียนเป็นรายบุคคล ( = 4.19, S.D. = 0.30) ด้านการส่งต่อนักเรียน ( = 4.11, S.D. = 0.35) ด้านการป้องกันและแก้ไขปัญหา ( = 4.08, S.D. = 0.31) ด้านการส่งเสริมพัฒนานักเรียน ( = 4.08, S.D. = 0.34) และด้านการคัดกรองนักเรียน ( = 4.04, S.D. = 0.31) ตามลำดับ

3. ความสัมพันธ์ระหว่างพฤติกรรมผู้นำกับการดำเนินงานระบบดูแลช่วยเหลือนักเรียนในสถานศึกษาสังกัดสำนักงานเขตพื้นที่การศึกษาประถมศึกษาศรีสะเกษ เขต 4 ผลปรากฏดังตาราง

**ตารางที่ 3** แสดงค่าสัมประสิทธิ์สหสัมพันธ์ระหว่างพฤติกรรมผู้นำกับการดำเนินงานระบบดูแลช่วยเหลือนักเรียนในสถานศึกษาสังกัดสำนักงานเขตพื้นที่การศึกษาประถมศึกษาศรีสะเกษ เขต 4 โดยภาพรวมรายด้าน

|  |  |  |  |  |  |  |
| --- | --- | --- | --- | --- | --- | --- |
| **พฤติกรรมผู้นำ** | **สภาพการดำเนินงานระบบดูแลช่วยเหลือนักเรียน** | | | | | **Ytot** |
| Y1 | Y2 | Y3 | Y4 | Y5 |  |
| X1 | 0.64\*\* | 0.61\*\* | 0.63\*\* | 0.55\*\* | 0.57\*\* | **0.71\*\*** |
| X2 | 0.53\*\* | 0.57\*\* | 0.52\*\* | 0.49\*\* | 0.48\*\* | **0.62\*\*** |
| X3 | 0.59\*\* | 0.57\*\* | 0.53\*\* | 0.44\*\* | 0.46\*\* | **0.61\*\*** |
| X4 | 0.57\*\* | 0.54\*\* | 0.56\*\* | 0.53\*\* | 0.50\*\* | **0.64\*\*** |
| X5 | 0.63\*\* | 0.55\*\* | 0.58\*\* | 0.48\*\* | 0.51\*\* | **0.65\*\*** |
| **Xtot** | **0.71\*\*** | **0.69\*\*** | **0.68\*\*** | **0.60\*\*** | **0.61\*\*** | **0.78\*\*** |

\*\* มีนัยสำคัญทางสถิติที่ระดับ 0.01

จากตารางที่ 4.14 พบว่า ค่าสัมประสิทธิ์สหสัมพันธ์ระหว่างพฤติกรรมผู้นำกับการดำเนินงานระบบดูแลช่วยเหลือนักเรียนในสถานศึกษาสังกัดสำนักงานเขตพื้นที่การศึกษาประถมศึกษาศรีสะเกษ เขต 4 โดยภาพรวมมีความสัมพันธ์เชิงบวก อยู่ในระดับค่อนข้างสูง (rXY = 0.78) อย่างมีนัยสำคัญทางสถิติที่ระดับ 0.01 เมื่อพิจารณาถึงความสัมพันธ์ของพฤติกรรมผู้นำกับการดำเนินงานระบบดูแลช่วยเหลือนักเรียนในสถานศึกษาแต่ละด้าน พบว่า มีความสัมพันธ์เชิงบวก อยู่ในระดับค่อนข้างสูง 4 ด้าน โดยเรียงลำดับค่าสัมประสิทธิ์สหสัมพันธ์จากมากไปหาน้อยได้ดังนี้ ด้านการรู้จักนักเรียนเป็นรายบุคคล (rXY = 0.71) รองลงมาคือ ด้านการคัดกรองนักเรียน (rXY = 0.69) ด้านการป้องกันและแก้ไขปัญหา (rXY = 0.68) และด้านการส่งต่อนักเรียน (rXY = 0.61) มีความสัมพันธ์เชิงบวก อยู่ในระดับปานกลาง 1 ด้าน คือ ด้านการส่งเสริมพัฒนานักเรียน (rXY = 0.60)

**7. อภิปรายผลการวิจัย**

7.1 พฤติกรรมผู้นำของผู้บริหารสถานศึกษาในสถานศึกษาสังกัดสำนักงานเขตพื้นที่การศึกษาประถมศึกษาศรีสะเกษ เขต 4 โดยภาพรวมและรายด้านอยู่ในระดับมาก เมื่อพิจารณาเป็นรายด้านพบว่า ด้านที่ 1 ด้านการมีความคิดริเริ่ม มีค่าเฉลี่ยสูงสุด ทั้งนี้เนื่องจากพฤติกรรมผู้นำของผู้บริหาร มีความสำคัญและมีความจำเป็นอย่างมากในการนำพาองค์การให้ประสบความสำเร็จ ซึ่งจะมีแนวคิดจากลักษณะวิธีการใช้อำนาจ และลักษณะวิธีการทำงานที่จะผลักให้เกิดพฤติกรรมของผู้นำที่แสดงออกมาในการปฏิบัติงาน ทำให้เกิดความพึงพอใจและความร่วมมือร่วมใจในการปฏิบัติงานของบุคลากรในสถานศึกษา มีความสามารถในการบริหารจัดการและการวางแผนที่ดี มีความสามารถในการคาดการณ์ มีวิสัยทัศน์ มีมุมมองที่กว้างไกล มีความสามารถในการชักจูงใจบุคลากรในสถานศึกษา มีความสามารถในการแก้ปัญหาเฉพาะหน้าได้ดี สร้างความยืดหยุ่น ให้สถานศึกษาบรรลุเป้าหมาย พฤติกรรมที่แสดงออกของผู้นำจะปรากฏออกมาในรูปของความคิดริเริ่ม การให้การยอมรับนับถือ การให้ความช่วยเหลือ การโน้มน้าวจิตใจ และการประสานงาน โดยผู้บริหารสถานศึกษาต้องประพฤติตนให้เป็นแบบอย่างที่ดีสามารถทำงานร่วมกับผู้อื่นได้ เพื่อประโยชน์ของสถานศึกษา ซึ่งสอดคล้องกับแนวคิดของ Bennis and Nanus (1985: 215) กล่าวว่าผู้นำเป็นบุคคลที่มีบทบาทสําคัญในการเสริมสร้างความคิดสร้างสรรค์ เป็นสัญลักษณ์ของความเป็นอันหนึ่งอันเดียวกันในสังคม ผู้นําเป็นผู้ที่จะนํากลุ่มให้พ้นจากความทุกข์ยาก ขจัดปัญหา ขจัดความขัดแย้งที่เกิดขึ้นในกลุ่ม และฟันฝ่าอุปสรรคต่าง ๆ จนสามารถบรรลุตามเป้าหมายของสังคมที่วางไว้ได้อย่างมีประสิทธิภาพ และมีประสิทธิผล และสอดคล้องกับผลงานวิจัยของ ดุษฎี ศรีจําปา (2557:131-135) ได้ศึกษาพฤติกรรมผู้นําของผู้บริหารสถานศึกษาที่ส่งผลต่อการดําเนินงานระบบดูแลช่วยเหลือนักเรียนในสถานศึกษา สังกัดสํานักงานเขตพื้นที่การศึกษาประถมศึกษานครปฐม เขต 1 พบว่า พฤติกรรมผู้นําของผู้บริหารสถานศึกษาอยู่ในระดับมากทั้งภาพรวมและรายด้าน สอดคล้องกับผลงานวิจัยของ นิธินาถ คำคูบอน (2559: 72-79) ได้ทำการศึกษาพฤติกรรมผู้นําของผู้บริหารโรงเรียนประถมศึกษา สังกัดสำนักงานเขตพื้นที่การศึกษาประถมศึกษาฉะเชิงเทรา เขต 1 และผลงานวิจัยของ จักรพันธ์ ศรนรินทร์ (2560: 73-79) ได้ศึกษาความสัมพันธ์ระหว่างพฤติกรรมผู้นําของผู้บริหารสถานศึกษากับแรงจูงใจในการทํางานของครูในกลุ่มโรงเรียนบางละมุง สังกัดสํานักงานเขตพื้นที่การศึกษาประถมศึกษาชลบุรี เขต 3 ซึ่งผลการวิจัยทั้ง 3 พบว่า พฤติกรรมผู้นําของผู้บริหารสถานศึกษา โดยภาพรวมรายด้าน อยู่ในระดับมากเช่นเดียวกัน

7.2 สภาพการดำเนินงานระบบดูแลช่วยเหลือนักเรียนในสถานศึกษาสังกัดสำนักงานเขตพื้นที่การศึกษาประถมศึกษาศรีสะเกษ เขต 4 โดยภาพรวมมีค่าเฉลี่ยอยู่ในระดับมาก เมื่อพิจารณารายด้านพบว่า เมื่อพิจารณารายด้านพบว่า ด้านที่ 1 ด้านการรู้จักนักเรียนเป็นรายบุคคล มีค่าเฉลี่ยสูงสุด ทั้งนี้ผู้บริหารและครูมีบทบาทในการช่วยเหลือนักเรียนเป็นอย่างมาก เพราะครูคือ ผู้ที่ใกล้ชิดกับนักเรียนรองจากผู้ปกครอง เมื่อครูได้ศึกษานักเรียนเป็นรายบุคคลจะทำให้ทราบถึงปัญหาของนักเรียนและสามารถวางแผนที่ จะช่วยเหลือนักเรียนได้ทันท่วงที สอดคล้องกับผลงานวิจัยของ สมชาย นันทะเสน (2558: 64-66) ได้ศึกษาสภาพการดําเนินงานตามระบบดูแลช่วยเหลือนักเรียนของโรงเรียนบ้านแม่อุสุ สังกัดสำนักงานเขตพื้นที่การศึกษา เขต 2 พบว่า สภาพการดําเนินงานตามระบบดูแลช่วยเหลือนักเรียนของโรงเรียนบ้านแม่อุสุ โดยภาพรวมอยู่ในระดับมาก สอดคล้องกับผลงานวิจัยของ วราวุฒิ เหล่าจินดา (2559: 125) ได้ศึกษาสภาพการดําเนินงานระบบดูแลช่วยเหลือนักเรียนในโรงเรียน สังกัดสํานักงานเขตพื้นที่การศึกษามัธยมศึกษา เขต 32 พบว่า สภาพการดําเนินงานระบบดูแลช่วยเหลือนักเรียนในโรงเรียนสังกัดสํานักงานเขตพื้นที่การศึกษามัธยมศึกษา เขต 32 โดยภาพรวมรายด้านอยู่ในระดับมากทุกด้าน และสอดคล้องกับผลงานวิจัยของ ศุกร์เกษม ปรุงผล (2560: 118-120) ได้ศึกษาความสัมพันธ์ระหว่างภาวะผู้นำของผู้บริหารสถานศึกษากับการดำเนินงานระบบดูแลช่วยเหลือนักเรียน สังกัดสำนักงานเขตพื้นที่การศึกษามัธยมศึกษา เขต 17 พบว่า ระดับการดำเนินงานระบบดูแลช่วยเหลือนักเรียนสังกัดสำนักงานเขตพื้นที่การศึกษามัธยมศึกษา เขต 17 ตามความคิดเห็นของครูผู้สอนตามภาพรวมและรายด้านอยู่ในระดับมาก

5.2.3 ความสัมพันธ์ระหว่างพฤติกรรมผู้นำกับการดำเนินงานระบบดูแลช่วยเหลือนักเรียนในสถานศึกษาสังกัดสำนักงานเขตพื้นที่การศึกษาประถมศึกษาศรีสะเกษ เขต 4 มีความสัมพันธ์กันทางบวก อย่างมีนัยสำคัญทางสถิติที่ระดับ 0.01 ทุกค่า ซึ่งสอดคล้องกับสมมติฐานที่ตั้งไว้ โดยภาพรวมมีค่าความสัมพันธ์กันอยู่ในระดับค่อนข้างสูง สำหรับคู่ที่มีความสัมพันธ์กันสูงสุดคือ พฤติกรรมด้านการมีความคิดริเริ่มกับสภาพการดำเนินงานระบบดูแลช่วยเหลือนักเรียนในสถานศึกษา ทั้งนี้อาจเนื่องมาจากพฤติกรรมด้านการมีความคิดริเริ่มของผู้บริหารสถานศึกษาเป็นองค์ประกอยสำคัญ ที่จะทำให้การดำเนินงานระบบดูแลช่วยเหลือนักเรียนในสถานศึกษาเป็นไปอย่างมีประสิทธิภาพ เพราะผู้บริหารสถานศึกษาที่มีความคิดริเริ่ม มีการกำหนดแผนงานและโครงการใหม่ๆ ที่สอดคล้องกับความต้องการปัจจุบัน สนับสนุน ส่งเสริมให้ผู้ใต้บังคับบัญชามีความคิดริเริ่ม พัฒนาตัวเองโดยศึกษาหาความรู้ให้ทันกับความก้าวหน้าทางวิชาการและเทคโนโลยีอย่างสม่ำเสมอ ส่งเสริมการกำหนดแผนงานให้สอดคล้องกับวัตถุประสงค์ของสถานศึกษา เปิดโอกาสให้บุคลากรทั้งภายในและภายนอกมีส่วนร่วมในการแก้ปัญหาของหน่วยงาน สามารถแก้ปัญหาเฉพาะหน้าได้อย่างมีประสิทธิภาพ ส่งผลให้การทำงานมีประสิทธิภาพและเกิดประสิทธิผลในการดำเนินงานระบบดูแลช่วยเหลือนักเรียนในสถานศึกษาอย่างสูงสุด ซึ่งสอดคล้องกับผลงานวิจัยของพิชามญชุ์ ม่วงแก้ว (2559: 68) ได้ศึกษาการศึกษาความสัมพันธ์ระหว่างภาวะผู้นำของผู้บริหารสถานศึกษากับการดำเนินงานระบบดูแลช่วยเหลือนักเรียนในสถานศึกษาสังกัดสำนักงานเขตพื้นที่การศึกษาจันทบุรี พบว่า ภาวะผู้นำของผู้บริหารสถานศึกษากับการดำเนินงานระบบดูแลช่วยเหลือนักเรียนในสถานศึกษา โดยรวมมีความสัมพันธ์ทางบวกในระดับสูง อย่างมีนัยสำคัญทางสถิติที่ระดับ 0.1 สอดคล้องกับผลงานวิจัยของนิตยา แปงการิยา (2560: 79-82) ได้ศึกษาความสัมพันธ์ระหว่างพฤติกรรมผู้นําของผู้บริหารสถานศึกษากับประสิทธิผลของสถานศึกษาในสหวิทยาเขตชลบุรี 3 สังกัดสํานักงานเขตพื้นที่การศึกษามัธยมศึกษา เขต 18 พบว่า ความสัมพันธ์ระหว่างพฤติกรรมผู้นําของผู้บริหารสถานศึกษากับประสิทธิผลของสถานศึกษา ในสหวิทยาเขตชลบุรี 3 สังกัดสํานักงานเขตพื้นที่การศึกษามัธยมศึกษาเขต 18 โดยรวมมีความสัมพันธ์กันทางบวกในระดับค่อนข้างสูง อย่างมีนัยสําคัญทางสถิติที่ระดับ .01 และสอดคล้องกับผลงานวิจัยของ ศุกร์เกษม ปรุงผล (2560: 118-120) ได้ศึกษาความสัมพันธ์ระหว่างภาวะผู้นำของผู้บริหารสถานศึกษากับการดำเนินงานระบบดูแลช่วยเหลือนักเรียน สังกัดสำนักงานเขตพื้นที่การศึกษามัธยมศึกษา เขต 17 มีความสัมพันธ์ทางบวกในระดับสูงมาก โดยรวมและรายด้านอย่างมีนัยสำคัญทางสถิติที่ระดับ 0.1

**8. ข้อเสนอแนะจากการวิจัย**

**8.1 ข้อเสนอแนะสำหรับการนำผลวิจัยไปใช้ประโยชน์**

8.1.1 ผู้บริหารสถานศึกษาในสถานศึกษาสังกัดสำนักงานเขตพื้นที่การศึกษาประถมศึกษาศรีสะเกษ เขต 4 ควรพัฒนาพฤติกรรมผู้นำของผู้บริหารด้านการให้ความช่วยเหลือ เพราะเป็นพฤติกรรมที่แสดงออกถึงความห่วงใย สนับสนุนผู้ใต้บังคับบัญชาให้ประสบความสําเร็จทั้งในด้านอาชีพและชีวิตส่วนตัว ส่งเสริมสนับสนุนให้มีความก้าวหน้าในหน้าที่การงาน ซึ่งจะเป็นกระบวนการสร้างทีมงานที่มีประสิทธิภาพ

8.1.2 ผู้บริหารสถานศึกษาในสถานศึกษาสังกัดสำนักงานเขตพื้นที่การศึกษาประถมศึกษา ศรีสะเกษ เขต 4 ควรเสริมสร้างการดำเนินงานระบบดูแลช่วยเหลือนักเรียนด้านการคัดกรองนักเรียน อย่างเป็นระบบและมีประสิทธิภาพ โดยการได้รับการฝึกอบรมเพื่อเพิ่มพูนความรู้อย่างสม่ำเสมอในการดำเนินงานระบบดูแลช่วยเหลือนักเรียน

**8.2 ข้อเสนอแนะสำหรับการวิจัยครั้งต่อไป**

8.2.1 ควรศึกษาเกี่ยวกับพฤติกรรมผู้บริหารสถานศึกษาด้านการให้ความช่วยเหลือที่ส่งผลต่อประสิทธิภาพการดำเนินงานระบบดูแลช่วยเหลือนักเรียนในสถานศึกษาสังกัดสำนักงานเขตพื้นที่การศึกษาประถมศึกษาศรีสะเกษ เขต 4

8.2.2 ควรศึกษาเกี่ยวกับความสัมพันธ์ระหว่างพฤติกรรมผู้นำกับประสิทธิภาพการทำงานของครูในการดำเนินงานระบบดูแลช่วยเหลือนักเรียนของสถานศึกษาสังกัดสำนักงานเขตพื้นที่การศึกษาประถมศึกษาศรีสะเกษ เขต 4

**9. เอกสารอ้างอิง**

กระทรวงศึกษาธิการ. (2542). *พระราชบัญญัติการศึกษาแห่งชาติ พุทธศักราช 2542* . กรุงเทพฯ:

บริษัทสยามสปอรต์ ซินดิเคท จำกัด.

\_\_\_\_\_\_\_\_\_\_\_\_\_\_\_ .(2545). *พระราชบัญญัติการศึกษาแห่งชาติ พุทธศักราช 2542 (ฉบับที่ 2)*

*และที่แก้ไขเพิ่มเติม พุทธศักราช 2545*. กรุงเทพฯ: บริษัทสยามสปอรต์ ซินดิเค จำกัด.

\_\_\_\_\_\_\_\_\_\_\_\_\_\_\_ .(2553). *พระราชบัญญัติการศึกษาแห่งชาติ พุทธศักราช 2553 (ฉบับที่ 3)*

กรุงเทพฯ: บริษัทสยามสปอรต์ ซินดิเคท จำกัด.

จักรพันธ์ ศรนรินทร์. (2560). *ความสัมพันธ์ระหว่างพฤติกรรมผู้นำของผู้บริหารสถานศึกษากับ*

*แรงจูงใจในการทำงานของครูในกลุ่มโรงเรียนบางละมุง 1 สังกัดสำนักงานเขตพื้นที่*

*การศึกษาประถมศึกษาชลบุรี เขต 3*. [วิทยานิพนธ์ปริญญามหาบัณฑิต].มหาวิทยาลัย

บูรพา.

ดุษฎี ศรีจําปา. (2557). *พฤติกรรมผู้นําของผู้บริหารที่ส่งผลต่อการดําเนินงานระบบดูแลช่วยเหลือ*

*นักเรียนในสถานศึกษาสังกัดสํานักงานเขตพื้นที่การศึกษาประถมศึกษานครปฐม*

*เขต 1*. [วิทยานิพนธ์ปริญญามหาบัณฑิต]. มหาวิทยาลัยราชภัฏนครปฐม.

นิตยา แปงการิยา. (2560). *ความสัมพันธ์ระหว่างพฤติกรรมผู้นําของผู้บริหารสถานศึกษากับ*

*ประสิทธิผลของสถานศึกษาในสหวิทยาเขตชลบุรี 3 สังกัดสํานักงานเขตพื้นที่การศึกษา*

*มัธยมศึกษา เขต 18*. [วิทยานิพนธ์ปริญญามหาบัณฑิต]. มหาวิทยาลัยบูรพา.

นิธินาถ คำคูบอน. (2559). *การศึกษาพฤติกรรมผู้นำของผู้บริหารโรงเรียนประถมศึกษา สังกัด*

*สำนักงานเขตพื้นที่การศึกษาประถมศึกษาฉะเชิงเทรา เขต 1*. [วิทยานิพนธ์ปริญญา

มหาบัณฑิต]. มหาวิทยาลัยบูรพา.

บุญชม ศรีสะอาด. (2545).*(2554). การวิจัยเบื้องต้น.* พิมพ์ครั้งที่ 9 กรุงเทพฯ :บริษัทสุวีริยาสาส์น จำกัด.

\_\_\_\_\_\_\_. (2556). *วิธีการทางสถิติสำหรับการวิจัย เล่ม 1* (พิมพ์ครั้งที่ 5). บริษัทสุวีริยาสาส์น จำกัด.

ประภาพร เจริญศิริ. (2556). *ความสัมพันธ์ของพฤติกรรมผู้บริหารสถานศึกษากับความพึงพอใจใน*

*การปฏิบัติงานของครูในโรงเรียนมัธยมศึกษา สังกัดสํานักงานเขตพื้นที่การศึกษา*

*มัธยมศึกษา เขต 27*. [รายงานการศึกษาอิสระศึกษาศาสตรมหาบัณฑิต].

มหาวิทยาลัยขอนแก่น.

ประสิทธิ์ สุวรรณรักษ์. (2555). *ระเบียบวิธีวิจัยทางพฤติกรรมศาสตร์และสังคมศาสตร์ ภาควิชา*

*ทดสอบและวิจัยทางการศึกษา*. (พิมพ์ครั้งที่10). คณะครุศาสตร์ มหาวิทยาลัยราชภัฏ

บุรีรัมย์.

พัชรียา ทองบัณฑิต. (2558). *การดำเนินงานระบบดูแลช่วยเหลือนักเรียนของผู้บริหาร กลุ่มโรงเรียน*

*ศรีราชา 4 สังกัดสำนักงานเขตพื้นที่การศึกษาประถมศึกษาชลบุรี เขต 3*. [วิทยานิพนธ์

ปริญญามหาบัณฑิต]. มหาวิทยาลัยบูรพา

พิชามญชุ์ ม่วงแก้ว. (2559). *การศึกษาความสัมพันธ์ระหว่างภาวะผู้นําของผู้บริหารสถานศึกษา*

*กับการดำเนินงานระบบการดูแลช่วยเหลือนักเรียนในสถานศึกษาสังกดสำนักงานเขตพื้นที่*

*การศึกษาจันทบุรี*. [วิทยานิพนธ์ปริญญามหาบัณฑิต]. มหาวิทยาลัยราชภัฏรำไพพรรณี.

มาเรียม นิลพันธุ์. (2558). *วิธีวิจัยทางการศึกษา* (พิมพ์ครั้งที่ 9). ภาควิชาหลักสูตรและวิธีสอน. คณะศึกษาศาสตร์ มหาวิทยาลัยศิลปากร.

วราวุฒิ เหล่าจินดา. (2559). *สภาพการดำเนินงานระบบดูแลช่วยเหลือนักเรียนในโรงเรียนสังกัด*

*สำนักงานเขตพื้นที่การศึกษามัธยมศึกษา เขต 32*. [วิทยานิพนธ์ปริญญามหาบัณฑิต].

มหาวิทยาลัยราชภัฏบุรีรัมย์.

ศุกร์เกษม ปรุงผล. (2560). *ความสัมพันธ์ระหว่างภาวะผู้นำของผู้บริหารสถานศึกษากับการดำเนิน*

*งานระบบดูแลช่วยเหลือนักเรียน สังกัดสำนักเขตพื้นที่การศึกษามัธยมศึกษา เขต 17*.

[วิทยานิพนธ์ปริญญามหาบัณฑิต]. มหาวิทยาลัยราชภัฏรําไพพรรณี.

สมชาย นันทะเสน. (2558). *การศึกษาสภาพการดำเนินงานระบบดูแลช่วยเหลือนักเรียนโรงเรียนบ้าน*

*แม่อุสุ สำนักงานเขตพื้นที่การศึกษาประถมศึกษาตาก เขต 2*. [วิทยานิพนธ์ปริญญา

มหาบัณฑิต]. มหาวิทยาลัยราชภัฏหมู่บ้านจอมบึง.

สำนักงานเขตพื้นที่การศึกษาประถมศึกษาศรีสะเกษ เขต 4. (2564). *แผนปฏิบัติการประจำปี*

*งบประมาณ 2564 สำนักงานเขตพื้นที่การศึกษาประถมศึกษาศรีสะเกษ เขต 4*. วันที่ 5

มกราคม 2564.

สํานักงานคณะกรรมการการศึกษาขั้นพื้นฐาน. (2559). *คู่มือการดําเนินงานระบบดูแลช่วยเหลือ*

*นักเรียน.* กรุงเทพฯ: ผู้แต่ง.

สำนักวิชาการและมาตรฐานการศึกษา. (2554). *การพัฒนาความเข้มแข็งระบบการดูแลช่วยเหลือ*

*นักเรียนหลักสูตรผู้บริหาร*. กรุงเทพฯ: ผู้แต่ง.

Bennis W and Nanus. (1985). *Leaders : The Strategies for Taking Change*. New York : Harper

and Row.

Griffiths, D. E. (1956). *Human relation in school administration*. New York: Appleton

Century - Crofts.